Oudhoof van TVET-kollege, nog sewe in hof vir korrupsie  (Foto: succo/Pixabay) ’n Voormalige hoof van die Suid-Kaapse TVET-kollege en sy sewe medebeskuldigdes is op borgtog vrygelaat nadat hulle op aanklag van korrupsie en bedrog in hegtenis geneem is. Luvuyo Ngubelanga, oudhoof van die kollege, is in die George-landdroshof op borgtog van R10 000 vrygelaat. Die ander sewe verdagtes is op borgtog van tussen R2 000 en R5 000 vrygelaat. Volgens Eric Ntabazalila, woordvoerder van die Nasionale Vervolgingsgesag (NVG), het die Suid-Kaapse TVET-kollege ses kampusse – in George, Beaufort-Wes, Plettenbergbaai, Riversdal, Mosselbaai en Oudtshoorn. Die staat voer aan dat een van die beskuldigdes se konstruksiemaatskappy, Inyameko Building Construction, tussen 2010 en 2014 versoek is om 25 kwotasies vir konstruksie en verwante veranderinge vir al die kampusse te verskaf. Die kwotasies is goedgekeur hoewel daar geen geldige belastingnommer of ander benodigde dokumente was nie. “Die beskuldigdes het na bewering saamgespan om te verseker dat die 25 konstruksiekontrakte aan Inyameko Building Construction toegeken word.” Daar is meer as R24 miljoen vir die werk betaal. Die saak is tot 11 Mei uitgestel en na die George-streekshof oorgeplaas.